ቢሮው ለበዓል የመሰረታዊ ሸቀጦች እጥረት እንደማይከሰት አስታወቀ


● ከአራት ሺህ በላይ የንግድ ድርጅቶች ላይ እርምጃ ተወስዷል

አዲስ አበባ:- የአዲስ አበባ ከተማ አስተዳደር ንግድና ኢንዱስትሪ ልማት ቢሮ በመጪው የፋሲካ በዓል በመዲናዋ ምንም አይነት መሰረታዊ የምግብ ፍጆታ ሸቀጦች ግብዓት እጥረት እንደማይኖር አስታወቀ። ቢሮው ከአራት ሺ በላይ የንግድ ድርጅቶች ላይ የማሸግ እርምጃ መውሰዱንም አስታውቋል። 
በቢሮው የሰው ሀብት አስተዳደርና የህዝብ ግንኙነት አስተባባሪ አቶ ዳንኤል መይሳው በተለይ ለአዲስ ዘመን ጋዜጣ እንደተናገሩት፤ አገሪቱ ከተጋረጠባት ወቅታዊ የጤና ቀውስ ጋር ተያይዞ በመንግሥት ድጎማ ከሚቀርቡ መሰረታዊ ሸቀጦች ባለፈ ያለ መንግሥት ድጎማ የሚቀርቡ ሸቀጦችን ጭምር በገፍ በህብረት ሥራ ማህበራት በኩል ለህብረተሰቡ እያቀረበ ስለሚገኝ፤ በመጪው የፋሲካ በዓል በመዲናዋ ምንም አይነት የመሰረታዊ ሸቀጦች ግብዓት እጥረት አይኖርም።
እንደርሳቸው ገለፃ፤ ቢሮው በመዲናዋ የግብይት ሥርዓቱ ጤናማ እንዲሆን ክትትልና ቁጥጥር የሚያደርግ ግብረ ኃይል አዋቅሮ እየሠራ ሲሆን፤ ይህ ግብረ ኃይል በንግድ ሥርዓቱ ላይ ቁጥጥርና ክትትል ከማድረግ ባሻገር የምርት አቅርቦቱንም ይገመገማል። ግብረ ኃይሉ የኮሮና ቫይረስ በአገሪቱ መከሰቱን ተከትሎ ያልተገባ ትርፍ ለማግኝት ሲሯሯጡ የነበሩ አንዳንድ ስግብግብ ነጋዴዎች ላይ እርምጃ በመውሰድ አደብ ከማስገዛት በተጨማሪ በመዲናዋ መሰረታዊ የምርት ዕጥረት እንዳይከሰት እየሠራ ይገኛል። በመንግሥት ድጎማ ከሚቀርቡ መሰረታዊ ሸቀጦች ባለፈ ያለመንግሥት ድጎማ የሚቀርቡ ሸቀጦችን ጭምር በህብረት ሥራ ማህበራት በኩል በገፍ ለህብረተሰቡ እያቀረበ በመሆኑ፤ በመጪው የፋሲካ በዓል በመዲናዋ ምንም አይነት የመሰረታዊ ሸቀጦች ግብዓት እጥረት አይከሰትም።
በመንግሥት ድጎማ ከሚቀርቡ ሸቀጦች መካከል ዘይት ላይ የሚታይ የተወሰነ የምርት ዕጥረት መኖሩን አቶ ዳንኤል ጠቁመው፤ ለፋሲካ በዓል የዘይት እጥረት እንዳይኖር ከሚመለከተው የፌዴራል አካላት ጋር በመወያየት ምርቱን ለህብረተሰቡ የማቅረብ ሥራ እንደሚሠራ ተናግረዋል። 
አቶ ዳንኤል ወቅታዊውን የጤና ቀውስና የፋሲካ በዓልን ነጋዴው ማህበረሰብ ምክንያት በማድረግ በመንግሥት ድጎማ ከሚቀርቡ መሰረታዊ ሸቀጦች ውጭ ያሉ ነጋዴዎች በሚያቀርቧቸው ምርቶች ላይ ምክንያታዊ ያልሆነ የዋጋ ጭማሪ እንዳያደርጉ ከነጋዴው ማህበረሰብ ጋር ውይይት በማድረግ ምንም አይነት የዋጋ ጭማሬ እንደማያደርጉ መግባባት ላይ ተደርሷል ብለዋል። 
የፒያሳውን የአትክልትና ፍራፍሬ ገበያ ወደ ጃን ሜዳ በማዛወር ህብረተሰቡ ለቫይረሱ ተጋላጭ እንዳይሆን የማድረግ ሥራ መሠራቱን አቶ ዳንኤል ጠቁመው፤ ለበዓሉ የአትክልትና ፍራፍሬ አቅርቦት እጥረት እንዳይኖር ጃን ሜዳ ሰፊ በመሆኑ፤ የአትክልት ነጋዴዎች ከወትሮው በተለየ በሰፊው ምርት በማቅረብ በተመጣጣኝ ዋጋ እንዲሸጡ መግባባት ላይ መደረሱን ገልፀዋል። 
አቶ ዳንኤል ግብረ ኃይሉ በመዲናዋ የግብዓት አቅርቦት እንዳይከሰት ከመሥራት በዘለለ በተለይ የኮሮና ቫይረስ በአገሪቱ መገኝቱ ይፋ ከተደረገበት ማግስት ጀምሮ በወገን ጉዳት ለመክበር በቋመጡ ከአራት ሺ 100 በላይ ስግብግብ ነጋዴዎች ላይ መረር ያለ እርምጃ መውሰዱን ገልፀዋል።
ነጋዴዎቹ ያለደረሰኝ ግብይት ሲፈጽሙ፤ ያለንግድ ፈቃድ ሲነግዱ፤ ሰው ሰራሽ የምርት እጥረት ለመፍጠር ያለምንም በቂ ምክንያት ምርት በማከማቸት፤ የንጽህና መጠበቂያ ቁሳቁሶችን በመደበቅ፤ የምግብ ምርቶች ላይ ባዕድ ነገሮችን በመቀላቀል፤ ባልታደሰ ንግድ ፈቃድ ሲሸጡ፤ ከተፈቀደላቸው ዘርፍ ውጭ ሲነግዱ፤ የሸቀጦችን ዋጋ ህብረተሰቡ እንዲያውቅ ባለመለጠፋቸው፤ የተጋነነ የዋጋ ጭማሬ በማድረግ፤ የንግድ ፈቃድ ካወጡበት አድራሻ ውጭ በመነገድ፤ አየር ባየር ምርቶችን በመሸጥ፤ ከኪሎ በማጉደል፤ የአገልግሎት ዘመናቸው ያለፈባቸውን ምርቶች መሸጥ የመሳሰሉ ወንጀሎች ላይ ሲሳተፉ በመገኘታቸው እርምጃ እንደተወሰደባቸው ተናግረዋል። 
እርምጃ ከተወሰደባቸው ውስጥ 50 በመቶዎቹ ህጋዊ ንግድ ፈቃድ ያላቸውና ጥፋታቸው በአስተዳደራዊ ውሳኔ መፈታት የሚችል በመሆኑ፤ ዳግመኛ እንደዚህ አይነት እኩይ ተግባር ላይ እንዳይሳተፉና ያልተገባ የዋጋ ጭማሪ እንዳያደረጉ ማስጠንቀቂያ ተሰጥቷቸው፤ እነርሱም ዳግመኛ በዚህ እኩይ ተግባር እንደማይሳተፉ ቃል በመግባታቸው በአስተዳደራዊ ውሳኔ የንግድ ተቋማቸው ተከፍቶ ወደ ንግድ ሥርዓቱ እንዲመለሱ መደረጉን ይናገራሉ። 
በአንፃሩ ያለደረሰኝ ግብይት ሲፈጽሙ፤ ያለንግድ ፈቃድ ሲነግዱ፤ ሰው ሰራሽ የምርት እጥረት ለመፍጠር ያለምንም በቂ ምክንያት ምርት ሲያከማቹ፤ የምግብ ምርቶች ላይ ባዕድ ነገሮችን በመቀላቀል ወዘተ… እጅ ከፍንጅ የተያዙ ነጋዴዎች በአስተዳደራዊ ውሳኔ የሚቀጡ ባለመሆኑ፤ የቢሮው የሕግ ክፍል በሕግ ፊት ተጠያቂ ለማድረግ አስፈላጊውን መረጃ እያደራጀ እንደሚገኝ ጠቁመዋል።አዲስ ዘመን ሚያዝያ 7/2012 ሶሎሞን በየነ
[8:55 AM, 4/15/2020] Maereg Off: ዜና8